b'\n_START_ARTICLE_\nRitonavir\n_START_SECTION_\nZgodovina\n_START_PARAGRAPH_\nRaziskave, ki so vodile v razvoj u\xc4\x8dinkovine ritonavir, sta financirala ameri\xc5\xa1ki in\xc5\xa1titut za zdravje National Institutes of Health (3.500.000 USD) ter podjetje Abbott Laboratories (200.000.000 USD). Urad za prehrano in zdravila je izdal dovoljenje za zdravilo ritonavir 1. marca 1996 in s tem je postal ritonavir 7. odobreno protiretrovirusno zdravilo na ameri\xc5\xa1kem trgu.\n_START_SECTION_\nMehanizem delovanja\n_START_PARAGRAPH_\nRitonavir je bil sprva razvit kot zaviralec proteaze HIV in gre za enega najkompleksnej\xc5\xa1ih zaviralcev. Danes se le redko uporablja zaradi svojega protivirusnega delovanja, vendar se pogosto uporablja kot farmakokineti\xc4\x8dni stopnjevalec (angl. booster) drugih proteaznih zaviralcev. Ritonavir namre\xc4\x8d inhibira dolo\xc4\x8den jetrni encim, citokrom P450-3A4 (CYP3A4), ki sicer presnavlja druge proteazne zaviralce. To omogo\xc4\x8da, da so dnevni odmerki drugih proteaznih zaviralcev, uporabljenih v re\xc5\xbeimu HAART, ni\xc5\xbeji. S tem se pomembno zmanj\xc5\xa1a pojavnost ne\xc5\xbeelenih u\xc4\x8dinkov ter pove\xc4\x8da u\xc4\x8dinkovitost so\xc4\x8dasno uporabljenih proteaznih zaviralcev. To odkritje je prvi\xc4\x8d objavila Univerza v Liverpoolu v \xc4\x8dlanku zdravstvene revije AIDS Journal leta 1997. S tem pa ritonavir vpliva na u\xc4\x8dinkovitost tudi drugih so\xc4\x8dasno uporabljenih zdravil, kar ote\xc5\xbeuje njihovo pravilno odmerjanje. Tudi sam povzro\xc4\x8da \xc5\xa1tevilne ne\xc5\xbeelene u\xc4\x8dinke.'